พี่น้องมุสลิมเลือกซื้ออาหารคาว หวาน และผลไม้ ไว้กินช่วงละศีลอด
เมื่อวันที่ 17 พ.ค. 61 บรรยากาศการจับจ่ายซื้อสินค้าในเดือนรอมฎอนที่ตลาดสดเทศบาลเมืองเบตง จังหวัดยะลา ชาวไทยมุสลิมและนักท่องเที่ยวชาวมาเลเซีย เลือกซื้ออาหารคาว หวาน และผลไม้ต่างๆ เพื่อเตรียมไว้ละถือศีลอดในช่วงเย็นนี้ซึ่งเป็นวันแรกของการถือศีลอด โดยเฉพาะอินทผลัม ซึ่งเป็นผลไม้ที่ใช้เป็นอาหารละศีลอด ถือเป็นผลไม้ศักดิ์สิทธิ์ ที่ชาวมุสลิมจะรับประทานในการละศีลอด ,นางแอเซาะ แม่ค้าในตลาดสดเทศบาลเมืองเบตง เปิดเผยว่า วันนี้จะมีพี่น้องมุสลิมในพื้นที่ และนักท่องเที่ยวชาวมาเลเซีย จะเลือกซื้ออาหารคาว หวาน และอินทผลัมเพื่อเตรียมไว้ละถือศีลอดในช่วงเย็น นอกจากนี้ยังมีเจ้าหน้าที่จากหน่วยงานราชการ จะซื้อแจกให้กับบุคลากรภายในหน่วยงาน และให้กับผู้ใหญ่ที่ตนเองเคารพนับถือ หรือทำบุญมอบให้กับคนจน ผู้ยากไร้ และมอบให้กับทางมัสยิดเพื่อนำไปแจกชาวบ้าน โดยทางร้านมีอินทผลัมหลายยี่ห้อ หลายเกรด ทั้งแบบมีก้าน ไม่มีก้าน แบบอบ แบบแห้ง หวานมาก หวานน้อย อบน้ำผึ้ง กล่องเล็ก กล่องใหญ่ ราคาขายปลีกอยู่ที่กล่องละ 100-120 บาท และขายยกลัง ลังละ 12 กล่อง ในราคา 900-1,100 บาท ขึ้นอยู่กับขนาด บรรจุ 400 กรัม และ 500 กรัม ส่วนนักท่องเที่ยวชาวมาเลเซียจะนิยมซื้อขนมหวานของไทยเราไว้ละศีลอด อย่าง ทองหยอด ทองหยิบ ฝอยทอง ลอดช่อง เฉาก๊วย รวมมิตร พุทราเชื่อม ลูกตาล เม็ดขนุน ที่มีรสชาติอร่อย น่ารับประทาน โดยขายถุงละ 20-50 บาท, ,สำหรับอินทผลัมเป็นผลไม้ที่นิยมนำมาละศีลอดก่อนรับประทานอาหารอื่นๆ ตามแบบอย่างของท่านศาสดามูฮัมหมัด ที่จะละศีลอดด้วยการรับประทานอินทผลัมเป็นประจำ ไม่ว่าจะเป็นอินทผลัมสดหรือแห้ง อินทผลัมนั้นอุดมไปด้วยน้ำตาล ไขมัน โปรตีน และวิตามิน ที่สำคัญและจำเป็นต่อร่างกาย และแปรสภาพเป็นพลังงานได้เร็วกว่าผลไม้อื่นๆ.
ชาวไทยมุสลิม และนักท่องเที่ยวชาวมาเลเซีย เลือกซื้ออาหารคาว หวาน และลูกอินทผลัมเตรียมละศีลอดในเดือนรอมฎอน ที่ตลาดสดเทศบาลเมืองเบตง
ละศีลอด,ตลาดสดเทศบาลเมืองเบตง,เลือกซื้ออาหาร,อ.เบตง,อินทผลัม,ข่าวทั่วไป